钦定古今图书集成/明伦汇编/家范典/第087卷
## 钦定古今图书集成/明伦汇编/家范典/第087卷

| 钦定古今图书集成 明伦汇编 第八十七卷 |

| |

钦定古今图书集成明伦汇编家范典

第八十七卷目录

夫妇部纪事二

家范典第八十七卷

《史记高祖本纪》：高祖亡，匿隐于芒砀山泽岩石之间。
吕后与人俱求常得之。高祖怪问之，吕后曰：“季所居，
上常有云气，故从往常得季。”高祖心喜。

《张耳传》：张耳者，大梁人也。其少时及魏公子毋忌为
客，张耳尝亡命游外黄，外黄富人女甚美，嫁庸奴，亡
其夫，去抵父客。父客素知张耳，乃谓女曰：“必欲求贤
夫从张耳。”女听，乃卒为请决，嫁之张耳。张耳是时脱
身游，女家厚奉给张耳，张耳以故致千里客，乃宦魏，
为外黄令，名由此益贤。

《外戚世家》：平阳主寡居，当用列侯尚主。主与左右议，
长安中列侯可为夫者，皆言大将军可。主笑曰：“此出
吾家，常使令骑从我出入耳，奈何用为夫乎？”左右侍
御者曰：“今大将军姊为皇后，三子为侯，富贵振动天
下，主何以易之乎？”于是主乃许之。言之皇后，令白之
武帝，乃诏卫将军尚平阳公主焉。

《汉书朱买臣传》：“买臣家贫，好读书，不治产业，常艾薪
樵，卖以给食，担束薪，行且诵书。其妻亦负戴相随，数
止买臣毋讴歌道中。买臣愈益疾歌，妻羞之，求去，买
臣笑曰：‘我年五十当富贵，今已四十馀矣，女苦日久，
待我富贵报女功’。妻恚怒曰：‘如公等，终饿死沟中耳，
何能富贵？买臣不能留，即听去。其后买臣独行歌道’”
中，负薪墓间。故妻与夫家俱上冢，见买臣饥寒，呼饭
饮之。后数岁，买臣随上计吏为卒，将重车至长安，诣
阙上书。书久不报，待诏公车。会邑子严助贵幸，荐买
臣，召见，说《春秋》，言《楚词》。帝甚说之，拜中大夫。后坐事
免。时东越数反复，买臣因言发兵浮海，可破灭也。上
拜买臣会稽太守。上谓买臣曰：“富贵不归故乡，如衣
绣夜行，今子何如？”买臣顿首辞谢。诏买臣到郡，治楼
船，备粮食水战具，须诏书到军，与俱进会稽，闻太守
且至，发民除道，县吏并送迎车百馀乘入吴界，见其
故妻妻夫治道，买臣驻车，呼令后车，载其夫妻到太
守舍置园中，给食之。居一月，妻自经死，买臣乞其夫
钱令葬。

《王吉传》：“吉少好学，居长安东家有大枣树，垂吉庭中，
吉妇取枣以啖吉，吉后知之，乃去妇。东家闻而欲伐
其树，邻里共止之，因固请吉令还妇，里中为之语曰：
‘东家有树，王阳妇去。东家枣完，去妇复还’。其厉志如
此。子骏为少府时，妻死，因不复娶。或问之，骏曰：‘德非
曾参，子非华元，亦何敢娶’。”

《张敞传》：敞为京兆，为妇画眉。《长安中传》：张京兆眉怃，
有司以奏敞。上问之，对曰：“臣闻闺房之内，夫妇之私，
有过于画眉者。”上爱其能，弗备责也。

《东方朔传》：上以朔为常侍郎，伏日诏赐从官肉，大官
丞日晏不来，朔独拔剑割肉，谓其同官曰：“伏日当蚤
归，请受赐”，即怀肉去。大官奏之，朔入，上曰：“昨赐肉不
待诏，以剑割肉而去之，何也？”朔免冠谢上曰：“先生起
自责也。”朔再拜曰：朔来朔来，受赐不待诏，何无礼也，
拔剑割肉，一何壮也，割之不多，又何廉也，归遗细君，
“又何仁也？”上笑曰：“使先生自责。”迺反自誉，复赐酒一
石，肉百斤，归遗细君。

《朱博传》：“博为人廉俭，不好酒色，夜寝早起，妻希见其
面，有一女无男。”

《黄霸传》：霸少为阳夏游徼，与善相人者共载，出见一
妇人，相者言此妇人当富贵，不然相书不可用也。霸
推问之，乃其乡里巫家女也。霸即取为妻与之，终身
为丞相。

《王章传》：“初，章为诸生，学长安，独与妻居。章疾病无被，
卧牛衣中，与妻决涕泣。其妻呵怒之曰：‘仲卿京师尊
贵在朝廷人谁逾仲卿者？今疾病困厄，不自激卬，乃
反涕泣，何鄙也’！后章仕宦历位，及为京兆，欲上封事。
妻又止之曰：‘人当知足，独不念牛衣中涕泣时耶’？章
曰：‘非女子所知也’。书遂上，果下廷尉狱，妻子皆收系”
《中华古今注》《箜篌》引朝鲜津卒霍里子高妻丽玉所
作也。子高晨起刾船而櫂，有一白首狂夫，披发提壶，
乱河游而渡。其妻随而止之不及，遂堕河水死。于是
援箜篌鼓之曰：“公无渡河，公竟渡河。堕河而死，当奈
公何？”声音凄怆，曲终，自投河而死。霍里子高还，以其
声授妻丽玉。丽玉伤之，乃引箜篌而写其声，闻者莫
不坠泪饮泣焉。丽玉以其曲传邻女丽容，名曰《箜篌
引《钓竿歌》，伯常子妻所作也。伯常子避仇河滨为渔父，
其妻思之，每至河侧，作《钓竿之歌》。后司马相如作《钓
竿歌》诗，今传为古曲。

《古诗纪》：秦嘉为上郡掾，其妻徐淑寝疾，还家不获面
别赠诗云：“人生譬朝露，居世多屯蹇。忧艰常早至，欢
会常苦晚。念当奉时役，去尔日遥远。遣车迎子还，空
往复空返。省书情凄怆，临食不能饭。独坐空房中，谁
与相劝勉。长夜不能眠，伏枕独展转。忧来如循环，匪
席不可卷。皇灵无私亲，为善荷天禄。伤我与尔身，少”
小罹茕独。既得结大义，欢乐苦不足。念当远离别，思
念叙款曲。河广无舟梁，道远隔丘陆。临路怀惆怅，中
驾正踯躅。浮云起高山，悲风激深谷。良马不回鞍，轻
车不转毂。鍼药可屡进，愁思难为数。贞士笃终始，恩
义不可促。肃肃仆夫征，锵锵扬和铃。清晨当引迈，束
带待鸡鸣。顾看空室中，髣髴想姿形。“一别怀万恨，起
坐为不宁。何用叙我心，遗思致款诚。宝钗好耀首，明
镜可鉴形。芳香去垢秽，素琴有清声。诗人感木瓜，乃
欲答瑶琼。愧彼赠我厚，惭此往物轻。虽知未足报，贵
用叙我情。”徐淑《答秦嘉诗》云：“妾身兮不令，婴疾兮来
归。沈滞兮家门，历时兮不差。旷废兮侍觐，情敬兮有
违。君今兮奉命，远适”兮京师。“悠悠兮离别，无因兮叙
怀。瞻望兮踊跃，伫立兮徘徊。思君兮感结，梦想兮容
晖。君发兮引迈，去我兮日乖。恨无兮羽翼，高飞兮相
追。长吟兮永叹，泪下兮沾衣。”

窦元，状貌绝异，天子使出其妻，妻以公主。妻悲怨，寄
书及歌与元。书云：“弃妻斥女，敬白窦生。卑贱鄙陋，不
如贵人。妾日以远，彼日以亲。何所控诉，仰呼苍旻。悲
哉窦生！衣不厌新，人不厌故，悲不可忍，怨不可去。彼
独何人，而居斯处？歌云：‘茕茕白兔，东走西顾。衣不如
新，人不如故’。”

汉末建安中，庐江府小吏焦仲卿妻刘氏为仲卿母
所遣，自誓不嫁。其家逼之，乃投水而死。仲卿闻之，亦
自缢于庭树，时人伤之，为作诗曰：“孔雀东南飞，五里
一徘徊。十三能织素，十四学裁衣，十五弹箜篌，十六
诵《诗》《书》。十七为君妇，心中常苦悲。君既为府吏，守节
情不移。贱妾留空房，相见常日稀。鸡鸣入机织，夜夜
不得息，三日断五匹。大人故嫌迟，非为织作迟。”君家
妇难为，妾不堪驱使。徒留无所施。便可白公姥，及时
相遣归。府吏得闻之，堂上启阿母：“儿已薄禄相，幸复
得此妇。结发同枕席，黄泉共为友。共事三二年，始尔
未为久。女行无偏斜，何意致不厚？”阿母谓府吏，“何乃
太区区。此妇无礼节，举动自专繇。吾意久怀忿，汝岂
得自由？东家有贤女，自名《秦罗敷》；可怜体无比，阿母
为汝求。便可速遣之，遣去慎莫留。”府吏长跪告，伏惟
启阿母：“今若遣此妇，终老不复取。”阿母得闻之，槌床
便大怒：“小子无所畏，何敢助妇语？吾已失恩义，会不
相从许。”府吏默无声，再拜还入户。举言谓新妇，哽咽
不能语。“我自不驱卿，逼迫有阿母，卿但暂还家，吾今
且报府，不久当归还，还必相迎取，以此下心意，慎勿
违吾语。新妇谓府吏，勿复重纷纭。往昔初阳岁，谢家
来贵门，奉事循公姥，进止敢自专。昼夜勤作息，伶俜
萦苦辛。谓言无罪过，供养卒大恩，仍更被驱遣，何言
复来还。妾有绣腰襦，葳蕤自生光，红罗复斗帐，四角
垂香囊。箱帘六七十，绿碧青丝绳。物物各自异，种种
在其中。人贱物亦鄙，不足迎后人。留待作遗施，于今
无会因。时时为安慰，久久莫相忘。”鸡鸣外欲曙，新妇
起严妆。著我绣袷裙，事事四五通。足下蹑丝履，头上
玳瑁光。腰若流纨素，耳著明月珰。指如削葱根，口如
含珠丹。纤纤作细步，精妙世无双。上堂拜“阿母，阿母
怒不止。昔作女儿时，生小出野里，本自无教训，兼愧
贵家子。受母钱帛多，不堪母驱使。今日还家去，念母
劳家里。却与小姑别，泪落连珠子。新妇初来时，小姑
始扶床。今日被驱遣，小姑如我长。勤心养公姥，好自
相扶将。初七及下九，嬉戏莫相忘。出门登车去，涕落
百馀行。府吏马在前，新妇”车在后。隐隐何甸甸，俱会
大道口。下马入车中，低头共耳语。“誓不相隔卿，且暂
还家去，吾今且赴府。不久当还归，誓天不相负。”新妇
谓府吏，“感君区区怀。君既若见录，不久望君来。君当
作磐石，妾当作蒲苇。蒲苇纫如丝，盘石无转移。我有
亲父兄，性行暴如雷。恐不任我意，逆以煎我怀。举手
长劳劳，二情同依依。入门上家堂，进退无颜仪。阿母
大拊掌，不图子自归。十三教汝织，十四能裁衣，十五
弹箜篌，十六知礼仪，十七遣汝嫁，谓言无誓违，汝今
何罪过，不迎而自归”，兰芝惭阿母，儿实无罪过，阿母
大悲摧。还家十馀日，县令遣媒来，“云有第三郎，窈窕
世无双。年始十八九，便言多令才。”阿母谓阿女：“汝可
去应之。”阿女含泪答。“兰芝初还时，府吏见丁宁。结誓
不别离，今日违情义。恐此事非奇。自可断来信，徐徐
更谓之。”阿母白媒人：“贫贱有此女，始适还家门。不堪
吏人妇，岂合令郎君。幸可广问讯，不得便相许。”媒人
去数日，寻遣丞请还，说有兰家女，承籍有宦官，云有第五郎，娇逸未有婚。遣丞为媒“人。主簿通语言，直说
太守家有此令。郎君既欲结大义，故遣来贵门。阿母
谢媒人。女子先有誓，老姥岂敢言。阿兄得闻之，怅然
心中烦。举言谓阿妹，作计何不量？先嫁得府吏，后嫁
得郎君。否泰如天地，足以荣汝身。不嫁义郎体，其往
欲何云？”兰芝仰头答：“理实如兄言。谢家事，夫婿中道
还。兄门。处分适兄意，那得自任专。虽与府吏要，渠会
永无缘。”登即相许和，便可作婚姻。媒人下床去，诺诺
复尔尔，还部白府君，“下官奉使命，言谈大有缘。”府君
得闻之，心中大欢喜，视历复开书，“便利此月内，六合
正相应。”良吉三十日，今已二十七，卿可去成婚。交语
速装束，络绎如浮云。青雀白鹄舫，四角龙子幡。婀娜
随风转。金车玉作轮，踯躅青骢马，流苏金缕鞍，赍钱
三百万，皆用青丝穿。杂彩三百匹，交广市鲑珍；从人
四五百，郁郁登郡门，阿母谓阿女：“适得府君书，明日
来迎汝。何不作衣裳，莫令事不举。”阿女默无声，手巾
掩口啼，泪落便如泻。移我琉璃榻，出置前窗下。左手
持刀尺，右手执绫罗；朝成绣袷襦，晚“成单罗衫。晻晻
日欲暝，愁思出门啼。府吏闻此变，因求假暂归。未至
二三里，摧藏马悲哀。新妇识马声，蹑履相逢迎。怅然
遥相望，知是故人来。举手拍马鞍，嗟叹使心伤。自君
别我后，人事不可量。果不如先愿，又非君所详。我有
亲父母，逼迫兼弟兄。以我应他人，君还何所望。”府吏
谓新妇，“贺卿得高迁。‘磐石方且厚，可以卒千年。蒲苇
一时纫，便作旦夕间。卿当日胜贵，吾独向黄泉。新妇
谓府吏，何意出此言。同是被逼迫，君尔妾亦然。黄泉
下相见，勿违今日言。执手分道去，各各还家门。生人
作死别，恨恨那可论。念与世间辞，千万不复全。府吏
还家去，上堂拜阿母，今日大风寒。寒风摧树木，严霜
结庭兰。儿今日冥冥，令母在后单。故作不良计，勿复
怨鬼神。命如南山石，四体康且直’。”阿母得闻之，零泪
应声落。“汝是大家子，仕宦于台阁。慎勿为妇死，贵贱
情何薄。东家有贤女，窈窕艳城郭。阿母为汝求，便复
在旦夕。”府吏再拜还，长叹空房中，作计乃尔立。转头
向户里，渐见愁煎迫。其日牛马嘶，新妇入“青庐。庵庵
黄昏后，寂寂人定初。我命绝今日，魂去尸长留。”揽裙
脱丝履，举身赴清池。府吏闻此事，心知长别离。徘徊
顾树下，自挂东南枝。两家求合葬，合葬华山傍。东西
植松柏，左右种梧桐。枝枝相覆盖，叶叶相交通。中有
双飞鸟，自名为鸳鸯。仰头相向鸣，夜夜达五更。“行人
驻足听，寡妇起彷徨。多谢后世人，戒之慎勿忘。”
《西京杂记》：司马相如将聘茂陵人女为妾，其妻卓文
君作《白头吟》以自绝，其词曰：“皑如山上雪，皎若云间
月。闻君有两意，故来相决绝。今日斗酒会，明旦沟水
头。躞蹀御沟上，沟水东西流。凄凄复凄凄，嫁娶不须
啼。愿得一心人，白头不相离。竹竿何袅袅，鱼尾何簁
簁。男儿重意气，何用钱刀为？”相如闻之，乃止。

崔豹《古今注》：“邯郸女子姓秦，名罗敷，为邑人千乘王
仁妻。仁后为赵王家令。罗敷出采桑于陌上，赵王登
台见而悦之，因饮酒欲夺之。罗敷乃弹筝作《陌上桑》
之歌，盛夸其夫以拒之。其词曰：‘日出东南隅，照我秦
氏楼。秦氏有好女，自名为罗敷。罗敷善蚕桑，采桑城
南隅。青丝为笼系，桂枝为笼钩。头上倭堕髻，耳中明’”
月珠。缃绮为下裙，紫绮为上襦。行者见罗敷，下担捋
髭须。少年见罗敷，脱帽著帩头。耕者忘其犁，锄者忘
其锄。来归相怒怨，但坐观罗敷。使君从南来，五马立
踟蹰。使君遣吏往，问是谁家姝？秦氏有好女，自名为
罗敷。罗敷年几何？二十尚不足，十五颇有馀。使君谢
罗敷，宁可共载不。罗敷前致辞，使君“一何愚。使君自
有妇，罗敷自有夫。东方千馀骑，夫婿居上头。何用识
夫婿，白马从骊驹。青丝系马尾，黄金络马头。腰中鹿
卢剑，可值千万馀。十五府小史，二十朝大夫。三十侍
中郎，四十专城居。为人洁白晳，鬑鬑颇有须。盈盈公
府步，冉冉府中趋。坐中数千人，皆言夫婿殊。”

《小名录》：初，武帝为太子时，长公主欲以女配帝。帝尚
小，长公主指女问帝曰：“得阿娇好不？”帝曰：“若得阿娇
作妇，当以金屋贮之。”公主大喜，乃以配帝。是曰陈后。
阿娇小字也。

《风俗通》：河南平阴庞俭，本魏郡邺人，遭仓卒之世，失
其父。时俭三岁，弟才襁抱耳。流传客居，庐里中，凿井
得钱千馀万，遂富。俭作府吏，躬亲家事，行求老苍头，
谨信房任者。年六十馀，直二万钱，使主牛马耕种。有
宾婚大会，母在堂上，酒酣，陈乐歌笑，奴在灶下助厨，
窃言：“堂上母，我妇也。”客罢，奴语次，说老奴无状，为妄
“语所说，不可道也。”穷诘具白。母谓婢试问其形状，奴
曰：“家居邺，时在富乐里宛西。妇艾氏女，字阿横，大儿
字阿嶷，小儿曰越。子时为县吏，为人所略卖。阿横右
足下有黑子，右腋下赤，志如半栉。母曰：‘是汝公也’。因
下堂相对啼泣，挥儿妇前：为汝公拜。”即洗浴，见身验，
遂为夫妇如初。时人为之语曰：“庐里诸庞，凿井得铜，
买奴得公。”子孙羞之，言：“我先人初居庐里者，兄弟二人家，买奴得公尔。”

《后汉书光烈阴皇后纪》：后讳丽华，南阳新野人。初，光
武适新野，闻后美，心悦之。后至长安，见执金吾车骑
甚盛，因叹曰：“仕宦当作执金吾，娶妻当得阴丽华。”更
始元年六月，遂纳后于宛当成里，时年十九。

明德《马皇后纪》：后讳某，伏波将军援之小女也。显宗
即位，以后为贵人。后常以皇嗣未广，每怀忧叹，荐达
左右，若恐不及。后宫有进见者，每加慰纳。若数所宠
引，辄增隆遇。永平三年春，有司奏立长秋宫，帝未有
所言。皇太后曰：“马贵人德冠后宫，即其人也。”遂立为
皇后。帝常幸苑囿离宫，后辄以风邪雾露为戒，辞意
款备，多见详择。帝幸濯龙中，并召诸才人，下邳王以
下皆在侧，请呼皇后。帝笑曰：“是家志不好乐，虽来无
欢。是以游娱之事，希尝从焉。”

《应奉传》注《汝南记》曰：华仲妻，本是汝南邓元义前妻
也。元义父伯考，为尚书仆射，元义还乡里，妻留事姑
甚谨，姑憎之，幽闭空室，节其饮食。羸露日困，妻终无
怨言。后伯考怪而问之，时义子朗年数岁，言母不病，
但苦饥耳。伯考流涕曰：“何意亲姑反为此祸？”因遣归
家，更嫁为华仲妻。仲为将作大匠，妻乘朝车出，元义
于路旁观之，谓人曰：“此我故妇，非有他过。”家夫人遇
之实酷，本自相贵。

《公孙述传》：述自立为蜀王，梦有人语之曰，八子系
十二为期，觉谓其妻曰：“虽贵而祚短，若何？”妻对曰：“朝
闻道，夕死尚可，况十二乎！”

《吴汉传》：更始遣谢躬攻王郎，不能下。会光武至，共定
邯郸，而躬裨将虏掠不相承禀，光武深忌之，遂分城
而处。及青犊破，而尤来北走隆虑山，躬乃自率诸将
击之。光武因躬在外，乃使汉袭其城。躬归邺，汉击杀
躬。初，其妻知光武不平之，常戒躬曰：“君与刘公积不
相能，而信其虚谈，不为之备，终受制矣。”躬不纳，故及
于难。

《羊续传》：续为南阳太守。续妻后与子秘俱往郡舍，续
闭门不内。妻自将秘行其资藏，唯有布衾敝袛裯盐
麦数斛而已。顾敕秘曰：“吾自奉若此，何以资尔母乎？”
使与母俱归。

《第五伦传》：“伦拜会稽太守，虽为二千石，躬自斩刍养
马，妻执炊爨。”

《冯衍传》：“衍娶北地女任氏为妻，悍忌，不得畜媵妾，儿
女常自操井臼，老竟逐之，遂埳𡒄于时。”

《周泽传》：泽为太常，清絜循行，尽敬宗庙。常卧病斋宫，
其妻哀泽老病，窥问所苦，泽大怒，以妻干犯斋禁，遂
收送诏狱谢罪。当世疑其诡激，时人为之语曰：“生世
不谐，作太常妻。一岁三百六十日，三百五十九日斋。”
《樊英传》：英教授颍川陈寔，少从英学，常有疾，妻遣奴
婢拜问，英下床将答拜，寔怪而问之，英曰：“妻齐也，共
奉祭祀，礼无不答，其恭谨若是。”

《郭泰传》：“黄允字子艾，济阴人也。以儁才知名，林宗见
而谓曰：‘卿有绝人之才，足成伟器，然恐守道不笃，将
失之矣。后司徒袁隗欲为从女求姻，见允而叹曰：‘得
婿如是足矣’。允闻而黜遣其妻夏侯氏。妇谓姑曰：‘今
当见弃，方与黄氏长辞，乞一会亲属，以展离诀之情。
于是大集宾客三百馀人，妇中坐攘袂，数允隐匿秽’’”
恶十五事，言毕，登车而去。允以此废于世。

《黄昌传》：“昌字圣真，会稽馀姚人也。朝廷举能，迁蜀郡
太守。初，昌为州书佐，其妇归宁于家，遇贼被获，遂流
转入蜀，为人妻。其子犯事，乃诣昌自讼。昌疑母不类
蜀人，因问所由，对曰：‘妾本会稽馀姚戴次公女，州书
佐黄昌妻也。妾尝归家，为盗所略，遂至于此。昌惊呼
前谓曰：‘何以识黄昌邪’？对曰：‘昌左足心有黑子，常自’’”
言“当为二千石。”昌乃出足示之，因相持悲泣，还为夫
妇。

《梁鸿传》：“鸿字伯鸾，家贫而尚节，介势家慕其高节，多
欲女之，鸿并绝不娶。同县孟氏有女，状肥丑而黑，力
举石臼，择对不嫁。至年三十，父母问其故，女曰：‘欲得
贤如梁伯鸾者。鸿闻而聘之，女求作布衣麻屦，织作
筐缉绩之具，及嫁始以装饰入门七日而鸿不答，妻
乃跪床下请曰：‘窃闻夫子高义，简斥数妇，妾亦偃蹇
数夫矣。今而见择，敢不请罪’’！”鸿曰：“吾欲裘褐之人，可
与俱隐深山者尔。今乃衣绮缟，傅粉墨，岂鸿所愿哉？”
妻曰：“以观夫子之志耳，妾自有隐居之服。”乃更为椎
髻，著布衣，操作而前。鸿大喜曰：“此真梁鸿妻也，能奉
我矣。”字之曰德曜，名孟光。居有顷，妻曰：“常闻夫子欲
隐居避患，今何为默默？无乃欲低头就之乎？”鸿曰：“诺。”
乃共入霸陵山中，以耕织为业，咏《诗》《书》，弹琴以自娱。
鸿至吴，依大家皋伯通居庑下，为人赁舂。每归，妻为
具食，不敢于鸿前仰视，举案齐眉。伯通察而异之，曰：
“彼佣能使其妻敬之如此，非凡人也。”乃方舍之于家。
鸿潜闭，著书十馀篇。疾且困，告主人曰：“昔延陵季子
葬子于嬴博之问，不归乡里，慎勿令我子持丧归去。”
及卒，伯通等为求葬地于吴要离冢傍。咸曰：“要离烈士，而伯鸾清高，可令相近。”葬毕，妻子归扶风。

《庞公传》：“庞公者，南郡襄阳人也。居岘山之南，未尝入
城府，夫妻相敬如宾。”

《勃海鲍宣妻传》：鲍宣妻者，桓氏之女也，字少君。宣尝
就少君父学，父奇其清苦，故以女妻之，装送资贿甚
盛。宣不悦，谓妻曰：“少君生富骄，习美饰，而吾实贫贱，
不敢当礼。”妻曰：“大人以先生修德守约，故使贱妾侍
执巾栉，既奉承君子，唯命是从。”宣笑曰：“能如是，是吾
志也。”妻乃悉归侍御服饰，更著短布裳，与宣共挽鹿
车归乡里。拜姑礼毕，提瓮出汲，修行妇道，乡邦称之。
《太原王霸妻传》：“王霸妻者，不知何氏之女也。霸少立
高节，光武时连征不仕。”霸，已见《逸人传》。妻亦美志行，
初，霸与同郡令狐子伯为友，后子伯为楚相，而其子
为郡功曹，子伯乃令子奉书于霸，车马服从，雍容如
也。霸子时方耕于野，闻宾至，投耒而归。见令狐子沮
怍不能仰视。霸目之有愧容，客去而久卧不起，妻怪
问其故，始不肯告。妻请罪而后言曰：“吾与子伯素不
相若，向见其子容服甚光，举措有适，而我儿曹蓬发
历齿，未知礼则，见客而有惭色，父子恩深，不觉自失
耳。”妻曰：“君少修清节，不顾荣禄，今子伯之贵，孰与君
之高？奈何忘宿志而惭儿女子乎？”霸屈起而笑曰：“有
是哉！”遂共终身隐遁。

《郅恽传》：恽授皇太子韩诗，侍讲殿中。及郭皇后废，恽
乃言于帝曰：“臣闻夫妇之好，父不能得之于子，况臣
能得之于君乎？是臣所不敢言。虽然，愿陛下念其可
否之计，无令天下有议社稷而已。”帝曰：“恽善恕己量
主知我必不有所左右而轻天下也。”

《周郁妻传》：沛郡周郁妻者，同郡赵孝之女也，字阿。少
习仪训，闲于妇道，而郁骄淫轻躁，多行无礼。郁父伟
谓阿曰：“新妇贤者女，当以道匡夫。郁之不改，新妇过
也。”阿拜而受命，退谓左右曰：“我无樊卫二姬之行，故
君以责我。我言而不用，君必谓我不奉教令，则罪在
我矣。”若言而见用，是为子违父而从妇，则罪在彼矣。
“生如此，亦何聊哉！”乃自杀，莫不伤之。

《乐羊子妻传》：河南乐羊子之妻者，不知何氏之女也。
羊子尝行路，得遗金一饼，还以与妻。妻曰：“妾闻志士
不饮盗泉之水，廉者不受嗟来之食，况拾遗求利，以
污其行乎？”羊子大惭，乃捐金于野，而远寻师学。一年
来归，妻跪问其故，羊子曰：“久行怀思，无他异也。”妻乃
引刀趋机而言曰：“此织生自蚕茧，成于机杼，一丝而
累，以至于寸，累寸不已，遂成丈匹。今若断斯机也，则
捐失成功，稽废时日。夫子积学，当日知其所亡，以就
懿德。若中道而归，何异断斯织乎？”羊子感其言，复还
终业，遂七年不返。

《张湛传》：“湛字子孝，扶风平陵人也。矜严好礼，动止有
则，居处幽室，必自修整，虽遇妻子，若严君焉。”

《王良传》：良字仲子，为大司徒，在位恭俭，妻子不入官
舍，布被瓦器。时司徒史鲍恢以事到东海，过候其家，
而良妻布裙曳柴，从田中归，恢告曰：“我司徒史也，故
来受书，欲见夫人。”妻曰：“妾是也，苦掾无书。”恢乃下拜
叹息而还。闻者莫不嘉之。

《宋弘传》：帝姊湖阳公主新寡，帝与共论，朝臣微观其
意，主曰：“宋公威容德器，群臣莫及。”帝曰：“方且图之。”后
弘被引见，帝令主坐屏风后，因谓弘曰：“谚言‘贵易交，
富易妻’，人情乎？”弘曰：“臣闻贫贱之交不可忘，糟糠之
妻不下堂。”帝顾谓主曰：“事不谐矣。”

《李业传》：犍为任永，好学博古，公孙述连征命，待以高
位，托青盲以避世难。妻淫于前，匿情无言。及闻述诛，
盥洗更视，曰：“世适平，目即清，淫者杀。”

《班超传》：“超长子雄，雄子始，尚清河孝王女阴城公主。
主顺帝之姑，贵骄淫乱，与嬖人居帷中，而召始入，使
伏床下。始积怒，永建五年，遂拔刃杀主。帝大怒，腰斩
始，同产皆弃市。”

《赵憙传》：“会更始败，憙为赤眉兵所围，迫急，乃逾屋亡
走，与所友善韩仲伯等数十人，携小弱，越山阻，径出
武关。仲伯以妇色美，虑有强暴者，而己受其害，欲弃
之于道，憙责怒不听，因以泥涂仲伯妇面，载以鹿车，
身自推之，道逢贼，或欲逼略，憙辄言其病状，以此得
免。”

《高凤传》：“凤字文通，南阳叶人也。少为书生，家以农亩
为业，而专精诵读，昼夜不息。妻尝之田，曝麦于庭，令
凤护鸡。时天暴雨，而凤持竿诵经，不觉潦水流麦。妻
还怪问，凤方悟之。其后遂为名儒。”

《刘宽传》：宽温仁多恕，虽在仓卒，未尝疾言遽色。夫人
欲试宽，令恚，伺当朝会，装严已讫，使侍婢奉肉羹，翻
污朝衣，婢遽收之，宽神色不异，乃徐言曰：“羹烂汝手。”
其性度如此，海内称为长者。

《杨璇传》：“璇兄乔为尚书，容仪伟丽，数上言政事。桓帝
爱其才貌，诏妻以公主。乔固辞不听，遂闭口不食，七
日而死。”

《吴许升妻传》：许升妻者，吕氏之女也，字荣。升少为博徒，不理操行，荣尝躬勤家业，以奉养其姑，数劝升修
学，每有不善，辄流涕进规。荣父积忿疾升，乃呼荣欲
改嫁之。荣叹曰：“命之所遭，义无离贰。”终不肯归。升感
激自厉，乃寻师远学，遂以成名。寻被本州辟命，行至
寿春，道为盗所害，刺史尹耀捕盗得之。荣迎丧于路，
闻而诣州，请甘心仇人，耀听之。荣乃手断其头，以祭
升灵。后郡遭寇贼，贼欲犯之。荣逾垣走。贼拔刀追之。
贼曰：“从我则生，不从我则死。”荣曰：“义不以身受辱寇
虏也。”遂杀之。是日疾风暴雨，雷电晦冥，贼惶惧，叩头
谢罪，乃殡葬之。

《陈留董祀妻传》：“董祀妻者，同郡蔡邕之女也，名琰，字
文姬。博学有才辩，又妙于音律，适河东卫仲道。夫亡
无子，归宁于家。兴平中，天下丧乱，文姬为胡骑所获，
没于南匈奴。左贤王在胡中十二年，生二子。曹操素
与邕善，痛其无嗣，乃遣使者以金璧赎之，而重嫁于
祀。祀为屯田都尉，犯法当死，文姬诣曹操请之。时公”
卿名士及远方使驿坐者满堂。操谓宾客曰：“蔡伯喈
女在外，今为诸君见之。”及文姬进，蓬首徒行，叩头请
罪，音辞清辩，旨甚酸哀，众皆为改容。操曰：“诚实相矜，
然文状已去，奈何？”文姬曰：“明公厩马万匹，虎士成林，
何惜疾足一骑，而不济垂死之命乎？”操感其言，乃追
原祀罪。

《范升传》：“升为博士，为出妻所告，坐系，得出还乡里。”
《朱浮传》：“渔阳太守彭宠攻浮，浮城中粮尽，人相食。会
上谷太守耿况遣骑来救浮，浮迺得遁走，南至良乡，
其兵长反遮之，浮恐不得脱，迺下马刺杀其妻，仅以
身免，城降于宠。”

《乐恢传》：“恢性廉直介立，行不合己者，虽贵不与交。后
入为尚书仆射。是时河南尹王调、洛阳令李阜与窦
宪厚善，纵舍自由。恢劾奏调阜并及司隶校尉。诸所
刺举，无所回避。贵戚恶之。宪弟夏阳侯瓌欲往候恢，
恢谢不与通。宪兄弟放纵而忿其不附己，妻每谏恢
曰：‘昔人有容身避害，何必以言取怨’？恢叹曰：‘吾何忍
素餐立人之朝乎’？”遂上疏谏，不省，乃归乡里。窦宪因
是风厉州郡，迫胁恢，遂饮药死。

《吕布传》：“建安三年，布复从袁术，遣高顺攻刘备于沛，
破之。曹操遣夏侯惇救备，为顺所败。操乃自将击布，
至下邳城下，遗布书，为陈祸福。布欲降，而陈宫等自
以负罪于操，深沮其计，而谓布曰：‘曹公远来，势不能
久。将军若以步骑出屯于外，宫将馀众闭守于内，若
向将军，宫引兵而攻其背。若但攻城，则将军救于外，
不过旬月，军食毕尽，击之可破也’。”布然之。布妻曰：“昔
曹氏待公台如赤子，犹舍而归我。今将军厚公台不
过于曹氏，而欲委全城，捐妻子，孤军远出乎？若一旦
有变，妾岂得为将军妻哉！”布乃止。而潜遣人求救于
袁术，自将千馀骑出战，败走还保城不敢出。

《汝南袁隗妻传》：袁隗妻者，扶风马融之女也，字伦，少
有才辩。融家世丰豪，装遣甚盛，及初成礼，隗问之曰：
“妇奉箕帚而已，何乃过珍丽乎？”对曰：“慈亲垂爱，不敢
逆命，君若欲慕鲍宣梁鸿之高者，妾亦请从少君、孟
光之事矣。”隗又曰：“弟先兄举，世以为笑，今处姊未适，
先行可乎？”对曰：“妾姊高行殊邈，未遭良匹，不似鄙薄”，
苟然而已。又问曰：“南郡君学穷道奥，文为辞宗，而所
在之职，辄以货财为损，何邪？”对曰：“孔子大圣，不免武
叔之毁；子路之贤，犹有伯寮之愬。家君获此，固其宜
耳。”隗默然不能屈。帐外听者为惭。隗既宠贵当时，伦
亦有名于世。

《安定皇甫规妻传》：皇甫规妻者，不知何氏之女也。规
初丧室家，后更娶之。妻善属文，能草书，时为规答书
记，众人怪其工。

《犍为盛道妻传》：盛道妻者，同郡赵氏之女也，字媛姜。
建安五年，益部乱，道聚众起兵，事败，夫妻执系当死。
媛姜夜中告道曰：“法有常刑，必无生望。君可速潜逃，
建立门户，妾自留狱，代君塞咎。”道依违未从。媛姜便
解道桎梏，为赍粮货。子翔时年五岁，使道携持而走。
媛姜代道持夜，应对不失。度道已远，乃以实告吏，应
时见杀。道父子会赦得归，道感其义，终身不娶焉。
《李充传》：“充字大逊，陈留人也。家贫，兄弟六人，同食递
衣。妻窃谓充曰：‘今贫居如此，难以久安，妾有私财，愿
思分异’。充伪酬之曰：‘如欲别居，当酝酒具会，请呼乡
里内外，共议其事。妇从充，置酒䜩客，充于坐中前跪
白母曰：‘此妇人无状，而教充离间母兄，罪合遣斥’’。”便
呵叱其妇，逐令出门。妇衔涕而去。坐中惊肃，因遂罢
散。

《仇览传》：“览虽在燕居必以礼自整，妻子有过，辄免冠
自责，妻子庭谢，候览冠乃敢升堂，家人莫见喜怒声
色之异。后征方正，遇疾而卒。”

《鲍永传》：“永字君长，上党屯留人也。少有志操，习《欧阳
尚书》。事后母至孝，妻尝于母前叱狗，而永即去之。
献帝伏皇后纪政在曹操，后怀惧，乃与父完书，令密
图之。事泄，操遂逼帝废后，假为策，使郗虑持节策诏其上皇后玺绶。又以尚书令华歆为郗虑副，勒兵入
宫收后，闭户藏壁中，歆就牵后出。时帝在外殿，引虑
于”坐后，被发徒跣，行泣过，诀曰：“不能复相活邪！”帝曰：
“我亦不知命在何时。”顾谓虑曰：“郗公，天下宁有是邪！”
遂将后下暴室，以幽崩。

《拾遗记》：“献帝伏皇后聪慧仁明，有闻于内则。及乘舆
为李傕所败，昼夜逃走，宫人奔窜，万无一生。至河无
舟楫，后乃负帝以济河。河流迅急，惟觉脚下如有乘
践，则神物之助焉。兵戈逼岸，后乃以身拥遏于帝。帝
伤趾，后以绣绂拭泪，刮玉钗以覆于疮，应手则愈。以
泪湔帝衣及面，洁静如浣，车人叹服。虽乱，犹有明智”
妇人精诚之至，幽祗之所感矣。

《贫士传》：符融字伟明，陈留浚仪人也。州郡礼请孝廉
连辟，皆不应。会党事，妻亡无殡殓。颍川张元祖来存
融，推所乘鹿车牛马，欲为具棺服。融不肯受，曰：“古之
亡者，弃之中野，唯妻子可以行志，但即土埋葬而已。”
与同郡郭林宗、田盛并不仕以终云。

张璠《汉纪》：“王龚，字伯宗，有高名于天下。顺帝时，为太
尉。初，山阳太守薛勤丧妻，不哭，将殡临之，曰：‘幸不为
夭，复何恨哉’！及龚妻卒，龚与诸子并杖行服。时人或
两讥焉。”

《三国志刘琰传》：“琰为车骑将军，言语虚诞，亮责让之，
遣琰还成都，官位如故。琰失志慌惚，十二年正月，琰
妻胡氏入贺太后，太后令特留胡氏，经月乃出。胡氏
有美色，琰疑其与后主有私，呼卒五百挝胡，至于以
履搏面而后弃遣。胡具以告言琰，琰坐下狱。有司议
曰：‘卒非挝妻之人，面非受履之地’。琰竟弃市。自是大”
臣妻母朝庆遂绝。

《吕范传》：范字子衡，汝南细阳人也。少为县吏，有容观
姿貌。邑人刘氏，家富女美，范求之，女母嫌，欲勿与，刘
氏曰：“观吕子衡，宁当久贫者邪？”遂与之婚。

《管宁传》：“宁妻先卒，知故劝更娶。宁曰：‘每省曾子、王骏
之言，意常嘉之。岂自遭之而违本心哉’？”

《郭淮传》注：《世语》曰：“淮妻，王凌之妹。凌诛，妹当从坐。御
史往收，督将及羌胡渠帅数千人叩头请淮表留妻，
淮不从。妻上道，莫不流涕，人人扼腕，欲劫留之。淮五
子叩头流血请淮，淮不忍视，乃命左右追妻。于是追
者数千骑，数日而还。淮以书白司马宣王曰：‘五子哀
母，不惜其身。若无其母，是无五子；无五子，亦无淮也’。”
今辄追还，若于法未通，当受罪于主者。觐展在近，书
至，宣王亦宥之。

《武宣卞皇后传》：后随太祖至洛，及董卓为乱，太祖微
服东出避难。《袁术传》：太祖凶问，时太祖左右至洛者
皆欲归，后止之曰：“曹君吉凶未可知，今日还家，明日
若在，何面目复相见也？正使祸至共死何苦？”遂从后
言。太祖闻而善之。〈注〉《魏书》：太祖常得名珰数具，命后
自选一具，后取其中者。太祖问其故，对曰：“取其上者
为贪，取其下者为伪，故取其中者。”

明《悼毛皇后传》：“后，河内人也。黄初中，以选入东宫。明
帝时，为平原王，进御有宠，出入与同舆辇。及即帝位，
以为贵嫔。太和元年，立为皇后。帝之幸郭元后也，后
爱宠日弛。景初元年，帝游后园，召才人以上，曲宴极
乐。元后曰：‘宜延皇后’。帝弗许，乃禁左右，使不得宣。后
知之。明日，帝见后，后曰：‘昨日游宴北园，乐乎’？帝以左”
右泄之，所杀十馀人，赐后死。

《先主穆皇后传》：“后，陈留人也。兄吴壹少孤，壹父素与
刘焉有旧，是以举家随焉入蜀。焉有异志而闻善相
者相后当大贵，焉时将子瑁自随，遂为瑁纳后。瑁死，
后寡居。先主既定益州，而孙夫人还吴，群下劝先主
聘后，先主疑与瑁同族，法正进曰：‘论其亲疏，何与晋
文之于子圉乎’？于是纳后为夫人。”

《孙破虏吴夫人传》：夫人，吴主权母也。本吴人，徙钱唐，
早失父母，与弟景居。孙坚闻其才貌，欲娶之。吴氏亲
戚嫌坚轻狡，将拒焉，坚甚以惭恨。夫人谓亲戚曰：“何
爱一女以取祸乎？如有不遇，命也。”于是遂许为婚，生
四男一女。

《管辂传》：广平刘奉林妇病困，已买棺器，时正月也。使
辂占曰：“命在八月辛卯日日中之时。”林谓必不然，而
妇渐差，至秋发动，一如辂言。

《卢毓传》：“时天下草创，多逋逃，故重士亡法，罪及妻子。
亡士妻白等始适夫家，数日未与夫相见，大理奏弃
市。毓驳之曰：‘夫女子之情，以接见而恩生，成妇而义
重。故《诗》云：‘未见君子，我心伤悲’。亦既见止，我心则夷’。
又礼：未庙见之妇而死归葬，女氏之党，以未成妇也。
今白等生有未见之悲，死有非妇之痛，而吏议欲肆”
之大辟，则若同牢合巹之后，罪何所加？且《记》曰：“附从
轻。”言附人之罪以轻者为比也。又《书》云：“与其杀不辜，
宁失不经。”恐过重也。苟以白等皆受礼聘，已入门庭，
刑之为可，杀之为重。太祖曰：“毓执之是也。”又引经典
有意，使孤叹息。

《高柔传》：“护军营士窦礼，近出不还营，以为亡，表言逐捕，没其妻盈及男女为官奴婢。盈连至州府，称冤自
讼，莫有省者，乃辞诣廷尉。柔问曰：‘汝何以知夫不亡’？
盈垂泣对曰：‘夫少单特，养一老妪为母，事甚恭谨。又
哀儿女，抚视不离，非是轻狡不顾室家者也’。柔重问
曰：‘汝夫不与人有怨仇乎’？对曰：‘夫良善，与人无仇’。又”
曰：“汝夫不与人交钱财乎？”对曰：“尝出钱与同营士焦
子文，求不得。”时子文适坐小事系狱，柔乃见子文，问
所坐言次曰：“汝颇曾举人钱不？”子文曰：“自以单贫，初
不敢举人钱物也。”柔察子文色动，遂曰：“汝昔举窦礼
钱，何言不邪？”子文怪知事露，应对不次。柔曰：“汝已杀
礼，便宜早服。”子文于是叩头具首杀礼本末，埋藏处
所。柔便遣吏卒承子文辞往掘礼，即得其尸。诏书复
盈，母子为平民，班下天下，以礼为戒。

《梁习传》注：“太祖拔汉中诸军，还到长安，因留骑督太
原乌丸王鲁昔，使屯池阳，以备卢水。昔有爱妻，住在
晋阳，昔既思之，又恐遂不得归，乃以其部五百骑叛
还并州，留其馀骑置山谷间，而单骑独入晋阳，盗取
其妻。已出城，州郡乃觉。吏民又畏昔善射，不敢追。习
乃令从事张景募鲜卑使逐昔。昔马负其妻重骑，行”
迟，未及与其众合，而为鲜卑所射死。

《拾遗记》：“先主甘后，沛人也，生于贱微，里中相者云：‘此
女后贵，位极宫掖’。”及后长而体貌特异。至年十八，玉
质柔肌，态媚容冶。先主召入白绡帐中，于户外望者
如月下聚雪。河南献玉人，高三尺，乃取玉人置后侧，
昼则讲说军谋，夕则拥后而玩。玉人常称“玉之所贵，
德比君子，况为人形而不可玩乎。”后与玉人洁白齐
润，观者殆相乱惑。嬖宠者非惟嫉于甘后，亦妒于玉
人也。后常欲琢毁坏之，乃诫先主曰：“昔子罕不以玉
为宝，《春秋》美之。今吴魏未灭，安以妖玩经怀？凡淫惑
生疑，勿复进焉。”先主乃撤玉人，众嬖皆退。当时君子
以甘后为神智妇人焉。

《刘先主志》“先主孙夫人，才捷刚猛，有诸兄风。侍婢百
人，皆仗剑侍立。先主每下车，心常凛凛。”

《襄阳记》：李衡为丹阳太守，时孙休在郡治衡数以法
绳之。妻习氏每谏衡，衡不从。会休立，衡忧惧，谓妻曰：
“不用卿言，以至于此。”遂欲奔魏。妻曰：“不可。君本庶民
耳，先帝相拔过重，既数作无礼，而复逆自猜嫌，逃叛
求活，以此北归，何面见中国人乎？”衡曰：“计何所出？”妻
曰：“琅琊王素好善慕名，方欲自显于天下，终不以私
嫌杀君明矣。可自囚诣狱，表列前失，愿求受罪。如此
乃当逆见优饶，非但直活而已。”衡从之，果得无患。又
加威远将军，授以棨戟。衡每欲治家，妻辄不听。后密
遣客十人，于武陵龙阳汎洲上作宅，种甘橘千株。临
死，敕儿曰：“汝母恶吾治家，故穷如是。然吾州里有千
头木奴，不责汝衣食，岁上一匹绢，亦可足用耳。”衡亡
后二十馀日，儿以白母，母曰：“此当是种甘橘也。汝家
失十户客来七八年，必汝父遣为宅。汝父恒称太史
公言，‘江陵千树橘，当封君家’。吾答曰：‘且人患无德义，
不患不富。若贵而能贫，方好耳’。用此何为？”吴末，衡甘
橘成，岁得绢数千匹，家道殷足。晋咸康中，其宅址枯
树犹在。

《庞林妇》，同郡《习祯妹》。曹公之破荆州，林妇与林分隔，
守养弱女十有馀年。后林随黄权降魏，始复集聚。魏
文帝闻而贤之，赐床帐衣服，以显其节义。

黄承彦者，高爽开列，为沔南名士。谓诸葛孔明曰：“闻
君择妇，身有丑女，黄头黑色，而才堪相配。”孔明许，即
载送之。时人以为笑乐。乡里为之谚曰：“莫作孔明择
妇，止得阿承丑女。”

《孝子传》：杜孝，巴郡人也。少失父，与母居，以至孝称。后
在成都，母喜食生鱼，孝于蜀截大竹筒，盛鱼二头，塞
之以草，祝曰：“我母必得此。”因投中流。妇出汲，乃见筒
横来触岸，异而取视，有二鱼，含笑曰：“必我婿所寄。”熟
而进之，闻者叹骇。

《列女传》：“广汉汝妇者，汝敦之妻也。居世殷富，兄弟早
孤，而嫂贪吝，敦以所受田宅奴婢三百馀万，悉让与
兄，裁留园地数十亩，起舍耕作，土中得金一器，敦以
示妻，妻曰：‘本言让先祖所有也，此金非其有邪’？敦曰：
‘固吾意也’。”乃担金与兄嫂。嫂初谓叔穷乏，来欲借贷，
有不悦之色，见金而喜，兄乃恻然感悟，弃妻还金。
《诚斋杂记》：“海盐陆东美妻朱氏，有容止，夫妻相重，寸
步不相离，时人号为‘比肩人。后死，合葬冢上生梓树，
同根二身，相抱而合成一树。每有双雁常宿于上。孙
权封其里曰‘比肩’’”，墓曰“双梓。后子弘与妻张氏亦相
爱慕，吴人又呼为小比肩。”

《典略》：李傕数设酒请郭汜，或留汜止宿。汜妻惧傕与
汜婢妾而夺己爱，思有以离间之。会傕送馈，妻乃以
豉为药，汜将食，妻曰：“食从外来，傥或有故。”遂摘药示
之曰：“一栖不二雄，我固疑将军之信李公也。”他日傕
复请，汜大醉，汜疑傕药之，绞粪汁饮之乃解。于是遂
生嫌隙，而治兵相攻。

辞切直，朝廷惮之。待妻有礼，常夜入晨出，希见其面。
尝疾笃，妻出省之，悌命左右扶起，冠帻加袭，起对，趣
令妻还。其贞洁不渎如此。”

《诸葛瑾妻死不改娶有所爱妾，生子不举》。

陈化，字元耀，汝南人。妻早亡，化以古事为鉴，乃不复
娶。权闻而贵之，以其年壮，敕宗正妻以宗室女，化固
辞以疾，权不违其志。

《魏略》：“夏侯楙字子林，惇中子也。文帝少与楙亲，及即
位，以为安西将军，持节承夏侯渊处，都督关中。楙性
无略，而好治生。至太和二年，明帝西征，人有白楙者，
遂召还为尚书。楙在西时，多畜伎妾，公主由此与楙
不和。其后群弟不遵礼度，楙数切责，弟惧见治，乃共
构楙以诽谤。公主奏之，有诏收楙。帝竟欲杀之，以问”
长水校尉京兆段默。默以为此必清河公主与楙不
睦，出于谮构，冀不推实耳。且伏波与先帝有定天下
之功，宜加三思。帝意解，曰：“吾亦以为然。”乃发诏推问，
为公主作表者，果其群弟子臧子江所构也。

桓范都督青徐，与徐州刺史邹岐争屋，引节欲斩岐，
为岐所奏不直，坐免。还复为兖州刺史，当转为冀州
牧。是时冀州统属镇北，而镇北将军才实仕进本在
范后。范谓其妻仲长曰：“我宁作诸卿，向三公长跪耳，
不能为吕子展屈也。”其妻曰：“君前在东坐，欲擅斩徐
州刺史，众人为君难为作下，今复羞为吕屈，是复难
为作上也。”范忿其言触实，乃以刀环撞其腹。妻时怀
孕，遂堕胎死。范亦竟称疾不赴冀州。

常林少单贫汉末为诸生带经耕鉏其妻常自馈饷
之林虽在田野其相敬如宾。

建安五年，时夏侯霸从妹年十三四，在本郡出行樵
采，为张飞所得。飞知其良家女，遂以为妻，产息女为
刘禅皇后。

《魏氏春秋》：许允为吏部郎，选郡守。明帝疑其所用非
次，召入，将加罪。允妻阮氏跣出谓曰：“明主可以理夺，
难以情求。”允颔之而入。帝怒诘之，允对曰：“某郡太守，
虽限满，文书先至，年限在后，日限在前。”帝前取事视
之，乃释遣出，望其衣败曰：“清吏也。”赐之。允之出为镇
北也，喜谓其妻曰：“吾知免矣。”妻曰：“祸见于此，何免之
有？”允妻阮氏，贤明而丑，允始见愕然，交礼毕，无复入
意。妻遣婢觇之，云：“有客姓桓。”妻曰：“是必桓范将劝使
入也。”既而范果劝之。允入，须臾便起，妻捉裾留之。允
顾谓妇曰：“妇有四德，卿其有几？”妇曰：“新妇所乏唯容，
士有百行，君有其几许？”曰：“皆备。”妇曰：“士有百行，以德
为首。君好色不好德，何谓皆备？”允有惭色，知其非凡，
遂雅相亲重。

《汉中士女志》：“韩树南，南郑人，赵子贱妻也。子贱初为
郡功曹，李固之诛，诏书下郡杀固二子宪公、季公。太
守知其枉，遇之甚宽。二子托服药死，具棺器，欲因出
逃。子贱畏法，敕更验实，就杀之。及固小子燮得还，子
贱虑燮报仇，赁人刺之。燮觉，告郡杀子贱。初，树南谏
子贱，子贱不从。及临死，许共并命兄弟嫂侍婢视守”
之，经百馀日乃绐。兄嫂曰：“念一死万不得生，不敢复
图死也。”上下以为信然。无几时，于幕下自杀。

《梓潼士女传》：“敬扬，涪郭孟妻，杨文之女也。始生失母，
八岁父为梁盛所杀，无宗亲，依外祖郑行年十七适
孟，孟举盛有旧，盛数往来孟家，敬扬涕泣谓孟曰：‘盛
凶恶薄命，为女非男比，但恶仇未报，未尝一日忘也。
虽妇人拘制，然父子恩深，恐卒狂惑，益君祸患，君宜
疏之’。孟以告盛，盛不纳。安汉元年，盛至孟家，敬扬以”
大杖打杀盛，将自杀，孟止之与俱逃。涪令双胜出追，
闻其故而止。安慰二门，会赦得免。中平四年，涪令向
遵为立《图表》之。

《献帝传》：秦朗父名宜禄，为吕布使诣袁术，术妻以汉
宗室女，其前妻杜氏留下邳。布之被围，关羽屡请于
太祖，求以杜氏为妻，太祖疑其有色，及城陷，太祖见
之，乃自纳之。宜禄归降，以为铚长。及刘备走小沛，张
飞随之过，谓宜禄曰：“‘人娶汝妻而为之长，乃𧈪𧈪若
是邪？随我去乎’？宜禄从之数里，悔欲还，飞杀之。”
《魏末传》：何晏妇金乡公主，即晏同母妹。公主贤，谓其
母沛王太妃曰：“晏为恶日甚，将何保身？”母笑曰：“汝得
无妒晏邪？”俄而晏死，有一男，年五六岁，宣王遣人录
之。晏母归，藏其子王宫中，向使者搏颊，乞白活之。使
者具以白宣王，宣王亦闻晏妇有先见之言，心常嘉
之，且为沛王故，特原不杀。

《魏书》：有司奏建长秋宫，帝玺书迎甄后诣行在。后上
表曰：“妾闻先代之兴，所以飨国长久，垂祚后嗣，无不
由后妃焉。故必审选其人，以兴内教。今践阼之初，诚
宜登进贤淑，统理六宫。妾自省愚陋，不任粢盛之事，
加以寝疾，敢守微志。”玺书三至而后三让，言甚恳切。
时盛暑，帝欲须秋凉，乃更迎后。会后疾遂笃。夏六月
丁卯，崩于邺。帝哀痛咨嗟，策赠皇后玺绶。

《晋书宣穆张皇后传》：“后智识过人。宣帝初辞魏武之命，托以风痹，尝暴书，遇暴雨，不觉自起收之。家惟有
一婢，见之，后乃恐事泄致祸，遂手杀之以灭口，而亲
自执爨。帝由是重之。其后柏夫人有宠，后罕得进见。
帝尝卧疾，后往省病。帝曰：‘老物可憎，何烦出也’？后惭
恚不食，将自杀，诸子亦不食。帝惊而致谢，后乃止。帝”
退而谓人曰：“老物不足惜，虑困我好儿耳。”

《贾充传》：“充薨，追赠充子黎民为鲁殇公。充妇广城君
郭槐，性妒忌。初，黎民年三岁，乳母抱之当阁，黎民见
充入，喜笑，充就而拊之，槐望见，谓充私乳母，即鞭杀
之。黎民恋念，发病而死。后又生男，过期复为乳母所
抱，充以手摩其头，郭疑乳母又杀之，儿亦思慕而死，
充遂无息嗣。充前妻李氏，淑美有才行，生二女褒、裕。”
褒一名荃，裕一名濬。父丰诛李氏，坐流徙。后娶城阳
太守郭配女，即广成君也。武帝践祚，李以大赦得还，
帝特诏充置左右夫人，充母亦敕充迎李氏。郭槐怒，
攘袂数充曰：“刊定律令，为佐命之功，我有其分，李那
得与我并？”充乃答诏，托以谦冲，不敢当两夫人盛礼，
实畏槐也。而荃为齐王攸妃，欲令充“遣郭而还其母。”
时沛国刘含母及帝舅羽林监王虔前妻，皆毋丘俭
孙女，此例既多，质之礼官，皆不能决。虽不遣后妻多
异居私通。充自以宰相为海内准则，乃为李筑室于
永年里而不往来。荃濬每号泣请充，充竟不往。会充
当镇，关右公卿供帐祖道，荃、濬惧充遂去，乃排幔出，
于坐中叩头流血，向充及群僚，陈母应还之意。众以
荃王妃，皆惊起而散。充甚愧愕，遣黄门将宫人扶去。
既而郭槐女为皇太子妃，帝乃下诏，断如李比，皆不
得还。后荃恚愤而薨。初，槐欲省李氏，充曰：“彼有才气，
卿往不如不往。”及女为妃，槐乃盛威仪而去。既入户，
李氏出迎，槐不觉脚屈，因遂再拜。自是充每出行，槐
辄使人寻之，恐其过李也。初，充母柳见古今，重节义，
竟不知充与成济事，以济不忠，数追骂之。侍者闻之，
无不窃笑。及将亡，充问所欲言，柳曰：“我教汝迎李，新
妇尚不肯，安问他事。”遂无言。及充薨后，李、郭二女乃
欲令其母祔葬，贾后弗之许也。及后废，李氏乃得合
葬。李氏作《女训》行于世。

韩谧，字长深，母贾午，充少女也。父韩寿，字德真，南阳
堵阳人，魏司徒暨曾孙。美姿貌，善容止，贾充辟为司
空掾。充每䜩宾僚，其女辄于青璅中窥之，见寿而悦
焉。问其左右，识此人不？有一婢说寿姓字，云“是故主
人。”女大感想，发于寤寐。婢后往寿家，具说女意，并言
其女光丽艳逸，端美绝伦。寿闻而心动，便令为通殷
勤。婢以白女，女遂潜修音好，厚相赠结，呼寿夕入。寿
劲捷过人，逾垣而至，家中莫知，惟充觉其女悦畅异
于常日。时西域有贡奇香，一著人则经月不歇。帝甚
贵之，惟以赐充及大司马陈骞。其女密盗以遗寿。充
寮属与寿燕处，闻其芬馥，称之于充。自是充意知女
与寿通，而其门阁严峻，不知所由得入，乃夜中阳惊，
托言有盗，因使循墙以观其变。左右白曰：“无馀异，惟
东北角如狐狸行处。”充乃考问女之，左右具以状对。
充秘之，遂以女妻寿。

《孙晷传》：晷恭孝清约，会稽虞喜隐居海嵎，有高世之
风。晷钦其德，娉喜弟预女为妻。喜戒女弃华尚素，与
晷同志。时人号为“梁鸿夫妇。”

《王衍传》：衍妻郭氏，贾后之亲，藉宫中之势，刚愎贪戾，
聚敛无厌，好干预人事，衍患之而不能禁。时有乡人
幽州刺史李阳，京师大侠也，郭氏素惮之，衍谓郭曰：
“非但我言卿不可，李阳亦谓不可。”郭氏为之小损。衍
疾郭之贪鄙，故口未尝言钱。郭欲试之，令婢以钱绕
床，使不得行。衍晨起见钱，谓婢曰：“举阿堵物却。”其措
意如此。

《何曾传》：“曾性至孝，闺门整肃，自少及长，无声乐嬖幸
之好。年老之后，与妻相见，皆正衣冠，相待如宾，己南
向妻北面再拜上酒，酬酢既毕，便出一岁，如此者不
过再三焉。”

《刘毅传》：“毅夙夜在公坐而待旦，言议切直，无所曲挠，
为朝野之所式瞻。尝散斋而疾其妻省之，毅便奏加
妻罪，而请解斋。妻子有过，立加杖捶。其公正如此。”
《王浑妻锺氏传》：“锺字琰，颍川人，魏太傅繇曾孙也。父
徽，黄门郎。琰数岁能属文，及长，聪慧弘雅，博览记籍，
美容止，善啸咏，礼仪法度，为中表所则。既适浑，生济，
浑”尝共琰坐。济趋庭而过，浑欣然曰：“生子如此，足慰
人心。”琰笑曰：“若使新妇得配参军，生子故不翅如此。”
参军，谓浑中弟沦也。

《窦淊妻苏氏传》：“苏氏，始平人也，名蕙，字若兰，善属文。
淊，苻坚时为秦州刺史，被徙流沙。苏氏思之，织锦为
回文旋图诗以赠淊，宛转循环以读之，词甚凄惋，凡
八百四十字。”

《孝武帝纪》：太元二十一年，张贵人有宠，年几三十。帝
戏之曰：“汝以年当废矣。”贵人潜怒，向夕帝醉，遂暴崩。
时道子昏惑，元显专权，竟不推其罪人。

《刘寔传》：“寔丧妻，为庐杖之制，终丧不御内轻薄者笑之，寔不以介意。”

《卢钦传》：“钦动循礼典，妻亡，制庐杖，终丧居外。”

《刘伶传》：伶尝渴甚，求酒于其妻，妻捐酒毁器，涕泣谏
曰：“君酒太过，非摄生之道，必宜断之。”伶曰：“善。吾不能
自禁，惟当祝鬼神自誓耳，便可具酒肉。”妻从之，伶跪
祝曰：“天生刘伶，以酒为名，一饮一斛，五斗解酲，妇儿
之言，慎不可听。”仍饮酒御肉，陶然复醉。

《郭默传》：“默妇兄陆嘉取官米数石饷妹，默以为违制，
将杀嘉。嘉惧，奔石勒。默乃自射杀妇，以明无私。”
《石季龙载记》：“季龙，勒之从子也，拜征虏将军，为聘将
军郭荣妹为妻。季龙宠惑优僮郑樱桃而杀郭氏，更
纳清河崔氏女，樱桃又谮而杀之。”

《王导传》：导妻曹氏，性妒，导甚惮之，乃密营别馆，以处
众妾。曹氏知，将往焉。导恐妾被辱，遽令命驾，犹恐迟
之，以所执麈尾柄驱牛而进。司徒蔡谟闻之，戏导曰：
“朝廷欲加公九锡。”导弗之觉，但谦退而已。谟曰：“不闻
馀物，惟有短辕犊车，长柄麈尾。”导大怒，谓人曰：“吾往
与群贤共游洛中，何曾闻有蔡克儿也。”

《谢安传》：安弟万为西中郎将，总藩任之重。安虽处衡
门，其名犹出万之右，自幼有公辅之望。安妻，刘惔妹
也。既见家门富贵，而安独静退，乃谓曰：“丈夫不如此
也。”安掩鼻曰：“恐不免耳。”及万黜废，安始有仕进志，时
年已四十馀矣。

《武昭王暠传》：“暠字元盛，前妻同郡辛纳女。贞顺有妇
仪，先卒，元盛亲为之诔。”

《王欢传》：欢字君厚，乐陵人也。家贫乐道，专精耽学，不
营产业，常丐食诵诗，虽家无斗储，意怡如也。其妻患
之，或焚毁其书而求改嫁，欢笑而谓之曰：“卿不闻朱
买臣妻邪？”时闻者多哂之。欢守志弥固，遂为通儒。
《庾衮传》：衮前妻荀氏，继室乐氏，皆官族富室，及适衮，
俱弃华丽，散资财，与衮共安贫苦，相敬如宾。

《祖约传》：“约妻无男而性妒，约亦不敢违忤。尝夜寝于
外，忽为人所伤，疑其妻所为，约求去职，帝不听，约便
从右司马营东门私出。司直刘隗劾之曰：约幸荷殊
宠，显位选曹，铨衡人物，众所具瞻。当敬以直内，义以
方外，杜渐防萌，式遏寇害。而乃变起萧墙，患生婢妾，
身被刑伤，亏其肤发。群小噂𠴲嚣声，远被尘秽清化，
垢累明时。天恩含垢，犹复慰喻，而约违命轻出，既无
明智以保身，又孤恩废命，宜加贬黜，以塞众谤。”帝不
之罪。隗重加执据，终不许。

《山涛传》：初涛布衣家贫，谓妻韩氏曰：“忍饥寒，我后当
作三公，但不知卿堪作夫人不耳。”及居荣贵，贞慎俭
约，虽爵同千乘，而无嫔媵，禄赐俸秩，散之亲故。
《刘遐传》：遐妻骁果，遐尝为石季龙所围，妻单将数骑，
拔遐出于万众之中。及田防等欲为乱，遐妻止之不
从，乃密起火，烧甲仗都尽。

《羊皇后传》：后讳献容，洛阳败，没于刘曜，曜僭位，以为
皇后，因问曰：“吾何如司马家儿？”后曰：“胡可并言？陛下
开基之圣主，彼亡国之暗夫，有一妇一子，及身三耳，
不能庇之，贵为帝王，而妻子辱于凡庶之手。遣妾尔
时实不思生，何图复有今日？妾生于高门，常谓世间
男子皆然，自奉巾栉以来，始知天下有丈夫耳。曜甚”
爱宠之。生曜二子而死。伪谥献文皇后。

《许迈传》：“迈少恬静，不慕仕进。时南海太守鲍靓隐迹
潜遁，人莫知之。迈乃往候之，探其至要。父母尚存，未
忍违亲，立精舍于悬霤，朔望时节，还家定省而已。父
母既终，乃遣妇孙还家，遂携其同志，遍游名山焉。永
和二年，入临安西山，与妇书告别。自后莫测所终。”
《桓冲传》：“冲性俭素，而谦虚爱士。尝浴后，其妻送以新
衣”，冲大怒，促令持去。其妻复送之，而谓曰：“衣不经新，
何缘得故？”冲笑而服之。

《吴隐之传》：“隐之清操不逾。后至自番禺，其妻刘氏赍
沉香一斤，隐之见之，遂投于湖亭之水。”

《束晳传》：“晳兄璆娶石鉴从女，弃之，鉴以为憾。”
《四裔列传》：“扶南国，其王本是女子，字叶柳。时有外国
人混溃者，先事神，梦神赐之弓，又教载舶入海。混溃
旦诣神祠得弓，遂随贾人汎海至扶南外邑，叶柳率
众御之，混溃举弓，叶柳惧，遂降之。于是混溃纳以为
妻，而据其国。”

《丁穆传》：“穆字彦远，谯国人也。积功劳封真定侯，累迁
为顺阳太守。太元四年，除振武将军梁州刺史。受诏
未发，会苻坚遣众寇顺阳，穆战败被执至长安，称疾
不仕伪朝。坚又倾国南寇，穆与关中人士唱义谋袭
长安，事泄遇害。临死作表以付其妻周。其后周得至
京师，诣阙上之，孝武帝下诏曰：‘故顺阳太守真定侯
丁穆，力屈身陷，而诚节弥固。直亮壮劲，义贯古烈。丧
柩始反，言寻伤悼。可赠龙骧将军、雍州刺史，赙赐一
依周虓故事，为立屋宅，并给其妻衣食，以终厥身’。”
《刘聪载记》：“聪立左贵嫔刘氏为皇后。聪将为刘氏起
䳨仪楼于后庭，廷尉陈元达谏，聪大怒曰：‘吾为万机
主，将营一殿，岂问汝鼠乎？不杀此奴，沮乱朕心，朕殿何当得成邪’！”将出斩之，并其妻子同枭东市，使群鼠
共穴。时在逍遥园李中堂刘氏时在后堂，闻之，密遣
中常侍私敕左右停刑。于是手疏切谏，乃解，引元达
而谢之。易逍遥园为纳贤园，李中堂为愧贤堂。
《苻融载记》：“融为司隶校尉，京兆人董丰游学，三年而
返，过宿妻家，是夜妻为贼所”杀，妻兄疑丰杀之，送丰
有司。丰不堪楚掠，诬引杀妻。融察而异之，问曰：“汝行
往还，颇有怪异，及卜筮以不？”丰曰：“初将发，夜梦乘马
南渡水，反而北渡，复自北而南，马停水中，鞭策不去。
俯而视之，见两日在于水下，马左白而湿，右黑而燥，
寤而心悸，窃以为不祥。”还之夜，复梦如初。问之筮者，
筮者云：“忧狱讼，远三枕，避三沐。”既至，妻为俱沐，夜授
《丰》枕《丰记》，筮者之言，皆不从之，妻乃自沐枕枕而寝。
融曰：“吾知之矣。”《周易》坎为水，马为离，梦乘马南渡，旋
北而南者，从坎之离，三爻同变，变而成离，离为中女，
坎为中男，两日二夫之象。坎为执法吏，吏诘其夫，妇
人被流血而死。坎二阴一阳，离二阳一阴，相承易位，
离下坎上。《既济》：文王遇之囚羑里。有礼而生，无礼而
死。马左而湿，湿，水也；左水右马，冯字也。两日，昌字也。
其冯昌杀之乎？于是推检，获昌而诘之，昌具首服，曰：
“本与其妻谋杀董丰，期以新沐枕枕为验，是以误中
妇人。”

《慕容德载记》：妖贼王始，聚众于太山，自称太平皇帝，
号其父为太上皇，兄为征东将军，弟征西将军慕容
镇讨擒之，斩于都市。临刑，或问其父及兄弟所在，始
答曰：“太上皇帝蒙尘于外，征东、征西，乱兵所害，惟朕
一身，独无聊赖。”其妻怒之曰：“止坐此口，以至于此，奈
何复尔？”始曰：“皇后，自古岂有不破之家，不亡之国邪？”
行刑者以刀镮筑之，仰视曰：“崩即崩矣，终不改帝号。”
德闻而哂之。

《隗炤传》：“炤，汝阴人也，善于《易》。临终书版授其妻曰：‘吾
亡后当大荒穷，虽尔慎莫卖宅也。却后五年春，当有
诏来顿此亭，姓龚，此人负吾金，即以此版往责之，勿
违言也。炤亡后，其家大困乏，欲卖宅，忆夫言辄止。期
日，有龚使者止亭中，妻遂赍版往责之，使者执版惘
然不知所以，妻曰：‘夫临亡手书版，见命如此，不敢妄
也’’。”使者沉吟良久而悟，谓曰：“贤夫何善？”妻曰：“夫善于
《易》，而未曾为人卜也。”使者曰：“噫可知矣。”乃命取蓍筮
之，卦成，抚掌而叹曰：“妙哉隗生，含明隐迹，可谓镜穷
达而洞吉凶者也。”于是告炤妻曰：“吾不相负金也，贤
夫自有金耳，知亡后当暂穷，故藏金以待太平。所以
不告儿妇者，恐金尽而困无已也。知吾善《易》，故书版
以寄意耳。金有五百斤，盛以青瓮，覆以铜柈，埋在堂
屋东头，去壁一丈，入地九尺。妻还掘之，皆如卜焉。”
皇甫谧《列女传》：“赵昂妻异者，故益州刺史天水赵伟
璋妻王氏女也。昂为羌道令，留异在西。会同郡梁双
反，攻破西城，害异两男。异女英，年六岁，独与异在城
中。异见两男已死，又恐”为双所侵，引刀欲自刎，顾英
而叹曰：“身死尔弃，当谁恃哉！吾闻西施蒙不洁之服，
则人掩鼻，况我貌非西施乎？”乃以溷粪涅麻而被之，
鲜食瘠形。自春至冬，双与州郡和异，竟以是免难。昂
遣吏迎之，未至三十里止，谓英曰：“妇人无符信保傅，
则不出房闱。昭姜沉流，伯姬待烧，每读其传，心壮其
节。今吾遭乱不能死，将何以复见诸姑？所以偷生不
死，惟怜汝耳。今官舍已近，吾去，汝死矣。”遂饮毒药而
绝。时适有解毒药，良汤撅口灌之，良久乃苏。建安中，
昂转参军事，徙居冀。会马超攻冀，异躬著布鞲，佐昂
守备，又悉脱所佩环黼黻，以赏战士。及超攻急，城中
饥困，刺史韦康素仁愍，吏民伤残，欲与超和。昂谏不
听，归以语异。异曰：“君有争臣，大夫有专利之义。专不
为非也，焉知救兵不到关、陇哉！当共勉卒高勋，全节
致死，不可从也。”比昂还，康与超和，超遂背约，害康。又
劫昂质其嫡子月于南郑，欲要昂以为己用，然心未
甚信。超妻杨闻异节，行请与䜩终日。异欲信昂于超
以济其谋，谓杨曰：“昔管仲入齐，立九合之功；由余适
秦，穆公成霸。方今社稷初定，治乱在于得人，凉州士
马迺可与中夏争锋，不可不详也。”杨深感之，以为忠
于己，遂与异重相接结。昂所以得信于超，全功免祸
者，异之力也。及昂与杨阜等结谋讨超，告异曰：“吾谋
如是，事必万全，当奈月何？”异厉声应曰：“忠义立于身，
雪君父之大耻。丧元不足为重，况一子哉！夫项橐、颜
渊，岂复百年，贵义存耳。”昂曰：“善。”遂共闭门逐超。超奔
汉中，从张鲁得兵还。异复与昂保祁山，为超所围。三
十日，救兵到，乃解，超卒杀异。子月凡，自冀城之难至
于祁山，昂出《九奇》，异辄参焉。

《世说新语》：王安丰妇常卿安丰。安丰曰：“妇人卿婿，礼
为不敬，后勿复尔。”妇曰：“亲卿爱卿，是以卿卿，我不卿
卿，谁复卿卿？”

荀奉倩妻曹氏，有艳色。妻尝病热，奉倩恒以冷身熨
之。妻亡人吊，不哭而伤神。未几，奉倩亦卒。

《女红馀志》：荀奉倩将别，其妻曹洪女割莲枝带以相赠。后人分钗，即此意。

《要录》：俗说车武子妻大妒，呼其妇兄宿，取一绛裙衣，
挂屏风上，其妇拔刀径上床发被，乃兄也，惭而退。
《酉阳杂俎》：妒妇津，相传言，晋大始中，刘伯玉妻段氏，
字光明，性妒忌。伯玉常于妻前诵《洛神赋》，语其妻曰：
“娶妇得如此，吾无憾焉。”光明曰：“君何以善水神而欲
轻我？吾死何愁不为水神？”其夜乃自沉而死，死后七
日，托梦语伯玉曰：“君本愿神，吾今得为神也。”伯玉寤
而觉之，遂终身不复渡水。有妇人渡此津者，皆坏衣
枉妆，然后敢济。不尔风波暴发，丑妇虽妆饰而渡，其
神亦不妒也。妇人渡河无风浪者，以为己丑，不致水
神怒。丑妇讳之，无不皆自毁形容，以塞嗤笑也。故齐
人语曰：“欲求好妇，立在津口。妇立水傍，好丑自彰。”
《诚斋杂记》：扶风马元正妻尹氏，天水人也。元正早死，
欲从者久之，其父劝之嫁，尹氏哭指铁井阑曰：“此上
生花，我则再醮。”三年而黄芝生于阑上，遂嫁为李暠
继室。尹氏幼好学，清辨有志节，以再醮之故，三年不
言，抚前妻子逾于己生。暠之创业也，谋谟经略，赞毗
居多。

《通鉴》：“石勒妻刘氏，有胆略，勒与之参决军事，佐勒建
功勋，有吕后之风，而不妒更过之。”

《小名录》：王凝之妻谢氏，道韫安西将军奕之女也。初
适凝之还，甚不悦。叔父安曰：“王郎，逸少子，不恶，汝何
恨耶？”答曰：“一门叔父则有阿大、中郎，群从兄弟，复有
封胡、遏末，不意天壤之中，乃有王郎。